# Pebràs

El pebràs, el pebràs ver o la pebrassa blanca (Russula delica) és una espècie de bolet pertanyent a la família de les russulàcies.

## Noms populars

Altres nom populars són: pebrassa blanca, blanqueta, esclata-sang blanc (Mallorca), pebràs de carrasca (Vall d’Albaida), rovelló de cascaula (Terres de l’Ebre).

## Descripció

* El barret adult pot assolir 16 cm de diàmetre, de color blanc brut a crema, convex primerament i després pla, i la fi adquireix la forma d'embut.
* Cutícula seca, no separable de la carn, de color blanquinós i amb taques marrons al centre. La vora és lobulada i incurvada cap a l'interior.
* Làmines poc decurrents, blanquinoses al principi i després ocràcies, gruixudes, amples, ben separades, que no baixen per la cama o ho fan molt poc. Les arestes es taquen de color marró clar en ésser fregades.
* Cama blanca amb taques irregulars marrons, cilíndrica, robusta, curta (3-6 x 2-3 cm), sempre menor al radi del barret.
* Carn blanca, dura, de gust variable (de coent a dolç) i no canvia de color al tall.
* Té una olor agradable quan és jove, mentre que amb la maduresa adquireix una desagradable olor de peix.
* Les espores són de color blanc cremós, el·líptiques o quasi rodones i fan 8-11 x 6-9 micres.
* Sol estar cobert de terra i de fulles que el mateix bolet ha remogut per a poder sortir.

## Reproducció

des de la primavera fins a la tardor.

## Paràsits

És parasitat per Asterophora parasitica.

## Distribució geogràfica

Es troba a les zones de clima temperat d'Euràsia (incloent-hi les illes Britàniques i les illes Balears -Cabrera, Dragonera, Eivissa, Formentera, Mallorca i Menorca-). A Nord-amèrica és rar i és reemplaçat en gran manera per Russula brevipes.

## Comestibilitat

És tòxic però, un cop cuinat, és comestible però de sabor desagradable, per la qual cosa alguns autors el classifiquen com a no comestible. Tot i així, n'hi ha qui diu que és relativament saborós per afegir als guisats. És apreciat a les illes Balears i al Baix Camp.

## Propietats medicinals

Sembla que té propietats antimicrobianes i antioxidants que es podrien aprofitar per a la indústria alimentària.

## Risc de confusió amb altres bolets

Es pot confondre amb la Russula chloroides (també comestible, tot i que de menor qualitat), però, a diferència del pebràs, té el peu més estret i més llarg i, de vegades, presenta un petit cercle de color blavós on s'ajunten les làmines i el peu. També pot arribar a ésser confós amb un lactari blanc o el lactarius bertillonii però se'n diferencia perquè el pebràs mai traurà làtex.

## Observacions

És molt corrent i se'n pot trobar a l'estiu si hi ha pluges abundoses.

## Referències

* ↑ Catalogue of Life (anglès)
* ↑ Gràcia, Enric: Caçadors de bolets. La guia. Televisió de Catalunya, SA i Edicions La Magrana, SA. Barcelona, setembre del 2005.ISBN 84-7871-405-7. Pàg. 62.
* ↑ Roger Phillips, 2006. Mushrooms. Pan MacMillan. pp. 45–46. ISBN 0-330-44237-6
* 1 2 isona.org (català)
* 1 2 3 Bolets de les illes Balears (català)
* ↑ RogersMushrooms Arxivat 2013-12-03 a Wayback Machine. (anglès)
* ↑ FirstNature Arxivat 2010-12-26 a Wayback Machine. (anglès)
* ↑ BiodiversidadVirtual.org (castellà)
* ↑ BioLib (anglès)
* ↑ Roger Phillips, 2006.
* ↑ Arora D., 1986. Mushrooms Demystified. Ten Speed Press. p. 88. ISBN 0-89815-169-4
* ↑ Nilson S & Persson O, 1977. Fungi of Northern Europe 2: Gill-Fungi. Penguin. p. 112. ISBN 0-14-063006-6
* ↑ Bolets de la Vall de Lord Arxivat 2022-10-19 a Wayback Machine. (català)
* ↑ Secció Micològica del Museu Balear de Ciències Naturals Arxivat 2011-11-25 a Wayback Machine. (català)
* ↑ «Sobre els bolets - Lo pedrís nº53». [Consulta: 9 abril 2015].
* ↑ Antioxidant and Antimicrobial Activity of Russula delica Fr: An Edidle Wild Mushroom (anglès)
* ↑ Antimicrobial and antioxidant activities of Russula delica Fr. (anglès)
* ↑ Bolets de la Catalunya central Arxivat 2015-06-10 a Wayback Machine. (català)

## Bibliografia

* Vidal J.M., Pérez-De-Gregorio M.A., Ginès C., Puigvert J., Carbó J., Torrent A., 1996. Bolets de les comarques gironines. Ed. Caixa de Girona. Girona.

## Enllaços externs

* Mushroom Observer (anglès)
* StrainInfo Arxivat 2013-12-09 a Wayback Machine. (anglès)
* Species Fungorum (anglès)
* YouTube (anglès)